Uredba Sveta (ES) št. 1577/96

z dne 30. julija 1996

o uvedbi posebnega ukrepa v zvezi z nekaterimi zrnatimi stročnicami

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti ter zlasti členov 42 in 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker je Uredba (EGS) št. 762/89 [4] uvedla poseben ukrep za nekatere zrnate stročnice, ker ta ukrep poteče 30. junija 1996;

ker ima pridelava zrnatih stročnic, kakršne so leča, čičerka in grašica, velik gospodarski pomen za Skupnost;

ker se lahko ohranitev takšnih poljščin doseže z odobritvijo pomoči na hektar; ker je treba pomoč določiti v višini, ki omogoča uresničitev zgornjega cilja; ker je sedanja pomoč v višini 181 ECU na hektar zadostna;

ker Uredba Sveta (EGS) št. 1765/92 z dne 30. junija 1992 o uvedbi sistema podpore za pridelovalce nekaterih poljščin [5] določa omejitve za območja, za katera se plačujejo nadomestila, še zlasti za oljnice; ker je pridelovanje zrnatih stročnic ustrezna alternativa in preprečuje neravnovesje na trgu Skupnosti; ker pa je treba preprečiti preveliko razširitev pridelave teh poljščin; ker se to lahko doseže z določitvijo maksimalne zajamčene površine 400000 hektarjev;

ker Uredba (EGS) št. 762/89 predvideva uporabo kazni za pomoč, izplačano v tržnem letu po prekoračitvi maksimalne zajamčene površine; ker se v skladu s to uredbo kazen za prekoračitev površine uporablja v tekočem tržnem letu; ker mora Komisija sprejeti prehodne ukrepe, da se v prvem letu uporabe, tj. od 1. julija 1996 do 30. junija 1997, ne bi uporabljali dve kazni,

SPREJEL NASLEDNJO UREDBO:

Člen 1

Pomoč se odobri za pridelavo naslednjih zrnatih stročnic:

(a) druga leča pod tarifno oznako KN 07134090;

(b) druga čičerka pod tarifno oznako KN 07132090;

(c) druga grašica sorte Vicia sativa L. in Vicia ervilla Willd. pod tarifno oznako KN ex07139090.

Člen 2

1. Pomoč za proizvodnjo zrnatih stročnic iz člena 1 se odobri za tržno leto. Tržno leto traja od 1. julija do 30. junija.

Obdelovalna parcela, za katero je bila zaprošena pomoč na hektar v okviru sistema, ki se financira v skladu s členom 1(2) Uredbe (EGS) št. 729/70 [6], ne pride v poštev za plačilo pomoči iz te uredbe.

2. Brez poseganja v člen 3 znaša pomoč na hektar posejane in požete pridelovalne površine 181 ECU.

Člen 3

Če površina, posejana z zrnatimi stročnicami iz člena 1, presega maksimalno zajamčeno površino 400000 hektarjev, se pomoč za zadevno tržno leto sorazmerno zmanjša.

Člen 4

1. Pomoč pridelovalcem, uvedena s to uredbo, se šteje kot intervencijski ukrep za stabilizacijo kmetijskih trgov v smislu člena 3(1) Uredbe (EGS) št. 729/70.

2. K členu 1(1)(a) Uredbe (EGS) št. 1577/96 [7] se doda naslednja alinea:

"— posebni ukrep v zvezi z nekaterimi zrnatimi stročnicami, uveden z Uredbo (ES) št. 1575/96 [8]

Člen 5

1. Države članice Komisijo najpozneje do 15. septembra vsakega tržnega leta obvestijo o površinah, za katere je bil vložen zahtevek za pomoč.

2. Države članice Komisijo najpozneje do 1. novembra vsakega tržnega leta obvestijo o površinah, za katere je treba plačati pomoč.

Člen 6

1. Komisija določi podrobna pravila za uporabo v skladu s postopkom iz člena 17 Uredbe (ES) št. 603/95 [9]. V skladu s tem postopkom Komisija določi prekoračitev maksimalne zajamčene površine in najpozneje do 15. novembra zadevnega tržnega leta določi dokončni znesek pomoči.

2. Če so za prehod od trenutno veljavnega sistema na sistem, ki ga določa ta uredba, potrebni prehodni ukrepi, se ti sprejmejo v skladu s postopkom iz odstavka 1.

3. Tri tržna leta po uvedbi sistema, ki ga določa ta uredba, Komisija pripravi poročilo o njegovi uporabi, ki so mu po potrebi dodani primerni predlogi.

Člen 7

Ta uredba začne veljati tretji dan po objavi v Uradnem listu Evropskih skupnosti.

Uporablja se od tržnega leta 1996/97.

Ta uredba je v celoti zavezujoča in se neposredno uporablja v vseh državah članicah.

V Bruslju, 30. julija 1996

Za Svet

Predsednik

H. Coveney

[1] UL C 125, 27.4.1996, str. 5.

[2] UL C 166, 10.6.1996.

[3] UL C 204, 15.7.1996, str. 57.

[4] UL L 80, 23.3.1989, str. 76. Uredba, kakor je bila nazadnje spremenjena z Uredbo (EGS) št. 2064/92 (UL L 215, 30.7.1992, str. 47).

[5] UL L 181, 1.7.1992, str. 12. Uredba, kakor je bila nazadnje spremenjena z Uredbo (ES) št. 1575/96 (glej stran 1 tega Uradnega lista).

[6] UL L 94, 28.4.1970, str. 13. Uredba, kakor je bila nazadnje spremenjena z Uredbo (ES) št. 1287/95 (UL L 125, 8.6.1995, str. 1).

[7] UL L 355, 5.12.1992, str. 1. Uredba, kakor je bila nazadnje spremenjena z Uredbo (ES) št. 3235/94 (UL L 338, 28.12.1994, str. 16).

[8] UL L 206, 16.8.1996, str. 4."

[9] UL L 63, 21.3.1995, str. 1. Uredba, kakor je bila nazadnje spremenjena z Uredbo (ES) št. 1347/95 (UL L 131, 15.6.1995, str. 1).

--------------------------------------------------